KLASA: P-317/23

URBROJ: 711-02-01/02-2024-3

Zagreb, 23. svibnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI/21), **u predmetu obveznika Stephena Nikole Bartulice, OIB:……………**, **zastupnika u Hrvatskom saboru**, pokrenutom po službenoj dužnosti na radnom sastanku 22. studenog 2023.g. pod Brojem: 711-I-2680-P-317/23-02-19, na 51. sjednici održanoj 23. svibnja 2024., donosi sljedeću

**ODLUKU**

1. **Obveznik Stephen Nikola Bartulica, zastupnik u Hrvatskom saboru,** **propustom da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika i to izvješću podnesenom 16. ožujka 2015. g., 19. kolovoza 2020. g. i 04. veljače 2021. g. s podacima o imovini utvrđenim postupku provjere na temelju podataka pribavljenih od nadležnih tijela u dijelu koji se odnosi na podatke o dijelu „Poslovni udjeli, dionice i vrijednosti papiri u poslovnim subjektima“, i to:**

* **u izvješću o imovinskom stanju od 16. ožujka 2015., u kojoj je prijavljen podatak kako poslovni udjeli u vlasništvu dužnosnika ili člana obitelji ne postoje dok iz podataka sudskog registra proizlazi kako je u vrijeme na koje se odnosi izvješće o imovinskom stanju bračni drug dužnosnika bio imatelj 100% poslovnih udjela u trgovačkom društvu Servimus d.o.o.;**
* **u izvješćima o imovinskom stanju podnesenim 19. kolovoza 2020. i 04. veljače 2021.g. u kojim je prijavljen podatak kako poslovni udjeli u vlasništvu dužnosnika ne postoje dok iz podataka sudskog registra proizlazi kako je dužnosnik u vrijeme na koje se izvješća o imovinskom stanju odnose bio imatelj 100% poslovnih udjela u trgovačkom društvu PPIO Consulting j.d.o.o. za savjetovanje i usluge, počinio je povredu članka 27., u vezi s člankom 8. i 9. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19, dalje u tekstu ZSSI/11).**

1. **Za povredu ZSSI-a, opisanu pod točkom I. ove izreke, obvezniku se izriče sankcija iz članka 42. stavka 1. podstavka 2. ZSSI/11,** **obustava isplate dijela neto mjesečne plaće u ukupnom iznosu od ukupnom iznosu od 530,00 eura koja će trajati 1 mjesec i izvršit će se u 1 mjesečnom obroku.**

Obrazloženje

Povjerenstvo je dana 13. studenog 2023.g. protiv obveznika Stephena Nikole Bartulice otvorilo predmet po službenoj dužnosti s obzirom na rezultate provedene redovite provjere povodom novinarskog članka portala Imperijal naslova „Bartulica ukrao ime papi PIU za consulting tvrtku koju je sakrio u imovinskoj kartici“.

Povjerenstvo pritom ističe kako je člankom 60. Zakona o sprečavanju sukoba interesa („Narodne novine" broj 143/21., dalje u tekstu: ZSSI/21), koji je stupio na snagu 25. prosinca 2021., propisano da će se postupci započeti prije stupanja na snagu ZSSI/21 dovršiti prema odredbama ZSSI/11.

Povjerenstvo ističe da se izvršena redovita provjera odnosila na imovinske kartice podnesene u vrijeme važenja ZSSI/11 te se stoga u predmetu primjenjuju materijaln-opravne odredbe ZSSI/11, dok se procesno-pravno predmet vodi temeljem ZSSI/21 budući da je prva radnja u predmetu poduzeta nakon stupanja na snagu ZSSI/21 odnosno nakon 25. prosinca 2021.g.

Nakon prikupljenih podataka i provedene redovite provjere Povjerenstvo je na stručnom radnom sastanku Povjerenstva održanom dana 22. studenog 2023. utvrdilo postojanje pretpostavki za pokretanje postupka radi moguće povrede članka 8. i 9. ZSSI-a/11 te je o istome obavijestilo obveznika obaviješću Broj: 711-I-2680-P-317/23-02-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik je predmetnu Obavijest zaprimio dana 16. veljače 2024.g., međutim, na istu se nije očitovao.

Sukladno članku 8. stavku 1. ZSSI-a/11 dužnosnici (odnosno obveznici) su bili obvezni u roku od 30 dana od dana stupanja na dužnost podnijeti izvješće o imovinskom stanju dužnosnika (imovinsku karticu) Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI/11 bilo je propisano, između ostalog, kako su dužnosnici obvezni dostaviti izvješće o imovinskom stanju dužnosnika Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila.

Sukladno odredbi članka 8. stavka 7. ZSSI-a/11 dužnosnici su bili dužni, između ostalog, prijaviti u imovinskoj kartici podatke o poslovnim udjelima i dionicama u trgovačkim društvima.

Člankom 9. ZSSI-a/11 propisano je da su dužnosnici, u izvješću o imovinskom stanju dužnosnika, bili dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su bili dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Člankom 3. stavkom 1. podstavkom 32. ZSSI-a/11 propisano je kako su dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata dužnosnici u smislu odredbi tog Zakona, dok je člankom 3. stavkom 1. podstavkom 3. ZSSI-a/11 bilo propisano kako su zastupnici u Hrvatskom saboru dužnosnici u smislu odredbi toga Zakona.

Isto tako, člankom 3. stavkom 1. podstavkom 3. ZSSI-a/21 propisano je kako su zastupnici u Hrvatskom saboru obveznici u smislu odredbi tog Zakona.

Uvidom u registar obveznika, kojeg vodi Povjerenstvo, utvrđeno je kako je obveznik Stephen Nikola Bartulica obnašao dužnost povjerenika Predsjednika za vjerske zajednice u Uredu Predsjednika Republike Hrvatske u razdoblju od 10. ožujka 2010. g. do 18. veljače 2015. g., a da je od 22. srpnja 2020. g. obnašao dužnost zastupnika u Hrvatskom saboru slijedom čega je bio obvezan postupati sukladno odredbama ZSSI-a/11, a nakon toga i prema odredbama ZSSI-a/21.

Nadalje, u postupku redovite provjere Povjerenstvo je utvrdilo sljedeće:

Uvidom u evidencije Povjerenstva utvrđeno je kako je obveznik za vrijeme obnašanja dužnosti povjerenika Predsjednika za vjerske zajednice u Uredu Predsjednika Republike Hrvatske podnio imovinske kartice 09. travnja 2010. g., 09. svibnja 2011. g., 25. travnja 2014. g. i 16. ožujka 2015. g., dok je nakon stupanja na dužnost zastupnika u Hrvatskom saboru 22. srpnja 2020. g. podnio imovinske kartice 19. kolovoza 2020. g. i 04. veljače 2021. g., koje su u postupku administrativne provjere odobrene i javno objavljene.

Uvidom u sve navedene imovinske kartice, podnesene nakon stupanja ZSSI/11 na snagu, Povjerenstvo je utvrdilo kako je obveznik u izvješćima o imovinskom stanju/imovinskim karticama od 16. ožujka 2015. g., 19. kolovoza 2020. g. i 04. veljače 2021. g., u dijelu koji se odnosi na podatke o poslovnim udjelima, dionicama i vrijednosnim papirima u poslovnim subjektima prijavio podatak kako ne postoje poslovni udjeli čiji bi imatelji bio obveznik ili njegov bračni drug, odnosno nije naveo podatke o poslovnim udjelima u poslovnom subjektu SERVIMUS d.o.o. za trgovinu i usluge i PPIO Consulting j.d.o.o. za savjetovanje i usluge.

Uvidom u podatke sudskog registra Trgovačkog suda u Zagrebu, Povjerenstvo je utvrdio kako je pod matičnim brojem subjekta: 080704869, OIB: 74930621516, do 26. rujna 2016. g. bilo upisano trgovačko društvo SERVIMUS d.o.o. za trgovinu i usluge (a do 23. studenog 2016. g. bilo upisano kao trgovačko društvo SERVIMUS d.o.o. za trgovinu i usluge u stečaju), u kojem je kao jedini osnivač / član društva od rujna 2011. g. do siječnja 2013. g. bio upisan obveznik, a od siječnja 2013. g. sve do brisanja trgovačkog društva u studenom 2016. g., po okončanju stečajnog postupka, bila je upisana …………………….

Uvidom u podatke sudskog registra Trgovačkog suda u Zagrebu, Povjerenstvo je utvrdio kako je pod matičnim brojem subjekta: 081317228, OIB: 36129074089, upisano trgovačko društvo PPIO Consulting j.d.o.o. za savjetovanje i usluge, čiji je jedini osnivač / član društva od osnivanja 26. svibnja 2020. g. do 18. listopada 2022. g. bio obveznik, dok je od 18. listopada 2022. g. kao jedini član toga trgovačkog društva upisana ………………….

Uvidom u digitalne podatke matice vjenčanih, za matično područje Split, za 1998. g., pod redni brojem 528, utvrđeno je kako su obveznik i ………………………….., sklopili brak ………….. g. Usporedbom OIB-a ……………. navedenog u obveznikovim imovinskim karticama i OIB-a navedenog u sudskom registru trgovačkog suda, Povjerenstvo je utvrdilo kako je riječ o istoj osobi, odnosno o …………… kao bračnom drugu obveznika Stephena Nikole Bartulice.

Slijedom navedenog, usporedbom podataka iz navedenih imovinskih kartica i prikupljenih podataka od nadležnih tijela proizlazi mogući nesklad u odnosu na:

* neprijavljivanje u imovinskoj kartici od 16. ožujka 2015. g., poslovnih udjela u trgovačkom društvu SERVIMUS d.o.o., čiji je vlasnik u cijelosti tada supruga obveznika,
* neprijavljivanje u imovinskim karticama od 19. kolovoza 2020. g. i 04. veljače 2021. g. poslovnih udjela u trgovačkom društvu PPIO Consulting j.d.o.o, čiji je vlasnik bio obveznik.

Povjerenstvo je stoga donijelo Zaključak Broj: 711-I-2184-RP-59-20/23-07-16 od 20. listopada 2023.g. kojim je obveznik pozvan da dostavi Povjerenstvu očitovanje s potrebnim dokazima za usklađivanje prijavljene imovine iz navedenih imovinskih kartica i stanja imovine utvrđene u postupku redovite provjere.

U dostavljenom očitovanju obveznik navodi da je u društvu SERVIMUS d.o.o. bio jedini osnivač i da je društvo osnovano u kolovozu 2009.g. Nadalje, ističe kako je obavljalo skromnu poslovnu aktivnost pa je poslovni udjel prenio na svoju suprugu. Ističe kako je poslovanje navedenog društva bilo simbolično i da je društvo poslovalo s gubitkom pa je nad društvom SERVIMUS d.d. pokrenut i zaključen stečajni postupak rješenjem Trgovačkog suda u Zagrebu od dana 14. lipnja 2016.g., a da je nakon toga društvo brisano iz sudskog registra 23. studenog 2016.g. U svojem očitovanju obveznik ističe kako nije unio navedeni podatak u imovinsku karticu jer nije bio svjestan da je to prema ZSSI-ju dužan učiniti. Naime, ističe kako je u to vrijeme bio savjetnik predsjednika Ive Josipovića i nije mu bilo poznato da mora te podatke unijeti u imovinsku karticu, tim više što je navedeno društvo imalo vrlo skromnu poslovnu aktivnost i poslovalo je s gubitkom. Obveznik navodi da nije imao nikakvu namjeru zatajiti navedene podatke, tim više što od društva SERVIMUS d.o.o. nije bilo nikakve koristi već samo gubitci u poslovanju. Nadalje, a u odnosu na društvo PPIO Consulting j.d.o.o. navodi da ga je osnovao 30. lipnja 2020.g., ali je također svoj udjel prenio na suprugu. Ističe da kada je predavao svoju imovinsku karticu 19. kolovoza 2020.g. propustio navesti da je osnivač navedenog društva, ali u to vrijeme, a niti kasnije nije imao u vidu bilo kakvu poslovnu aktivnost s navedenim društvom, niti se takva poslovna aktivnost uopće odvijala. Ističe kako je poslovni udio prenio na suprugu i da je ona kao novi vlasnik predala izjavu o neaktivnosti koja je upisana u sudskom registru te da navedeno društvo nije od osnivanja sve do ožujka ove godine imalo niti jednu poslovnu aktivnost niti bilo kakav prihod i promet po žiro računu. Nadalje, obveznik ističe kako propust upisivanja u imovinsku karticu nije učinio s namjerom izbjegavanja zakonske obveze već da se radilo o neznanju i propustu.

Nadalje, u svojem očitovanju obveznik navodi i da je nakon zaprimanja Zaključka pročitao Zakon o sprječavanju sukoba interesa i da je uočio razliku u značenju pojma član obitelji iz čl. 5. ZSSI/21 i članka 11. ZSSI/21 u kojem se navodi pojam partner obveznika iz čega bi proizlazilo da se u imovinsku karticu ne upisuju podatci o supružniku već samo o partneru budući da članak 5. ZSSI/21 radi razliku između bračnog druga i partnera i da to nisu sinonimi.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a znači da bi obveznik trebao dokazati da je njegovo stvarno imovinsko stanje onakvo kakvim ga je prikazao u podnesenom izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije od strane nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI-a ne znači objasniti da je obveznik iste propustio unijeti, a da su podaci pribavljeni od nadležnih tijela točni.

Povjerenstvo stoga ističe da navodi koje je dužnosnik iznio u svojem očitovanju ne opravdavaju utvrđeni nesklad u smislu odredaba članka 26. i 27. ZSSI-a te je donijelo odluku kao u točki I. izreke.

Nadalje, a vezano uz tumačenje pojma član obitelji odnosno partner obveznika Povjerenstvo ističe kako sukladno ZSSI-a/11, koji se materijalno pravno primjenjuje na ovaj postupak, nije postojalo termin partner već je isti uveden donošenjem ZSSI-a/21 te stoga prilikom ispunjavanja provjeravanih imovinskih kartica obveznik nije mogao biti doveden u zabludu u koje je podatke dužan unijeti, međutim, zbog dužnosti budućeg ispunjavanja imovinskih kartica Povjerenstvo je obvezniku vezano za navedeno dana 14. studenog 2023.g. dalo Mišljenje Broj : 711-I-2491-M-201/23-02-19.

Člankom 42. stavkom 1. ZSSI-a/11 propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a/11 propisano je da će za povredu odredbi članaka 27. ZSSI-a/11 Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena.

Prilikom donošenja odluke o vrsti sankcije, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

S obzirom da obveznik nije prijavio podatke o osobnom kao i vlasništvu člana obitelji obveznika u dva poslovna subjekta u više imovinskih kartica, Povjerenstvo smatra primjerenim izreći sankciju obustave isplate dijela neto mjesečne plaće dužnosnika.

Člankom 44. ZSSI-a/11 propisano je da sankciju obustave isplate dijela neto mjesečne plaće Povjerenstvo izriče u iznosu od 265,45 eura do 5.308,91 eura vodeći računa o težini i posljedicama povrede Zakona.

Povjerenstvo ističe kako je prilikom odmjeravanja visine sankcije, uz gore navedeno, uzelo u obzir činjenicu da se protiv obveznika do sada nisu vodili predmeti pred Povjerenstvom kako vezano za nesklad u imovinskoj kartici, tako ni za bilo koju drugu povredu ZSSI-a/11, što opravdava izricanje niže sankcije unutar propisanog raspona.

S obzirom na navedeno, Povjerenstvo je ocijenilo primjerenim da se za utvrđenu povredu ZSSI-a/11 obvezniku Stephenu Nikoli Bartulici izreći sankciju obustave isplate dijela neto mjesečne plaće u ukupnom iznosu od ukupnom iznosu od 530 eura koja će trajati 1 mjesec i izvršit će se u jednom obroku.

Stoga je odlučeno kao u točki II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Stephen Nikola Bartulica, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana